open-index/open-wikipedia-markdown huggingface dataset:
Αθανάσιος Παπούλης

Ο **Αθανάσιος Παπούλης** (1921 – 25 Απριλίου 2002) ήταν Έλληνας μηχανικός και μαθηματικός στα εφαρμοσμένα μαθηματικά. 

## Βιογραφικά στοιχεία
Γεννήθηκε στην Αθήνα το 1921. Σπούδασε ηλεκτρολόγος μηχανικός στο Εθνικό Μετσόβιο Πολυτεχνείο και συνέχισε τις σπουδές του στο Πανεπιστήμιο της Πενσυλβάνιας στις Ηνωμένες Πολιτείες. Έπειτα συνέχισε τις σπουδές του στο Πολυτεχνικό Πανεπιστήμιο της Νέας Υόρκης, όπου και δίδαξε από το 1952 έως το 1994. Υπήρξε επισκέπτης καθηγητής σε μεταπτυχιακά προγράμματα σπουδών του τμήματος Ηλεκτρολόγων Μηχανικών και Μηχανικών Υπολογιστών στο Εθνικό Μετσόβιο Πολυτεχνείο και ήταν επίτιμος διδάκτορας στο τμήμα Ηλεκτρολόγων Μηχανικών και Μηχανικών Υπολογιστών του Αριστοτελείου Πανεπιστημίου Θεσσαλονίκης. Ως ερευνητής ασχολήθηκε με την ανάλυση σημάτων, τις επικοινωνίες, τη θεωρία σημάτων και τη θεωρία συστημάτων.

Πέθανε στις 25 Απριλίου του 2002 και σε ηλικία 81 ετών.

## Εργογραφία
*A. Papoulis and S.U. Pillai, Probability, Random Variables and Stochastic Processes with Errata Sheet , McGraw-Hill, 4th edition, 2002
*A. Papoulis , Probability Random Variables & Stochastic Processes: Sanitary & Water Resources Engineering, McGraw-Hill Companies, December, 1989
*A. Papoulis, S. Unnikrishna Pillai , Probability, Random Variables & Stochastic Processes, McGraw-Hill Education, December, 2001
*A. Papoulis , Circuits & Systems, Holt-Saunders (Japan), July, 1981
*A Papoulis , Fourier Integral & Its Applications, McGraw-Hill Education, January, 1962 

## Παραπομπές


## Εξωτερικοί σύνδεσμοι
*Ιστοσ. worldses.org, Βιογραφία του Αθανασίου Παπούλη
*Ιστοσ. mlahanas.de, Athanasios Papoulis
*Ιστοσ. ieee.li, Athanasios Papoulis Award

Κατηγορία:Έλληνες μαθηματικοί
Κατηγορία:Έλληνες ηλεκτρολόγοι μηχανικοί
Κατηγορία:Απόφοιτοι του Εθνικού Μετσόβιου Πολυτεχνείου
Απολυτίκιο

**Απολυτίκια** ονομάζονται τα σύντομα εκείνα τροπάρια, που περιέχουν σε περίληψη την υπόθεση (ιστορία) της τελούμενης εορτής. Η ονομασία οφείλεται κατά τους μεν στο ότι αυτά ψάλλονται κανονικά πριν την Απόλυση τού Εσπερινού, κατ΄ άλλους στο ότι ψάλλονται μετά την ωδή του Συμεών τού Θεοδόχου «*[[Νυν απολύεις|Νυν απολύεις τον δούλον Σου Δέσποτα]] κλπ*.».

Απολυτίκιο είναι το "Χριστός Ανέστη...".

Στον Εσπερινό είναι συνήθως τρία: τού Ήχου της ημέρας και αναφέρεται στην Ανάσταση, τού Αγίου της ημέρας και της Θεοτόκου. Εκτός όμως από αυτά των Εσπερινών, απολυτίκια ψάλλονται στον Όρθρο: στην αρχή και μετά τη Δοξολογία κατά την απόλυση (εκτός των Κυριακών). Επίσης στη Θ. Λειτουργία: μετά το Εισοδικόν και κατά την απόλυση των δεσποτικών εορτών, αντί του «*Είδομεν το φως το αληθινόν* ...» .

Ποια απολυτίκια ψάλλονται σε κάθε περίπτωση ορίζει το τυπικό της Εκκλησίας https://web.archive.org/web/20070917011837/http://www.typikon.gr/.

## Πηγές
* Θεοχάρης Δετοράκης, *Βυζαντινή Υμνογραφία* (Πανεπιστημιακές παραδόσεις), Ηράκλειο 21997.

Κατηγορία:Εκκλησιαστική υμνολογία
Κατηγορία:Λειτουργική
Απόλυση (λειτουργική)

**Απόλυση** στη λειτουργική ονομάζεται το τελευταίο μέρος της θρησκευτικής ιεροτελεστίας, που επισημαίνεται η λήξη, οπότε και απολύονται οι πιστοί εκ του Ιερού Ναού.

Απολύσεις έχουν ο Όρθρος, η Θεία Λειτουργία, ο Εσπερινός καθώς και τα Μυστήρια. Επίσης απόλυση (όπως και έναρξη) έχει κάθε εκκλησιαστική ακολουθία, Μεσονυκτικό, Απόδειπνο, Ώρες κ.λπ..

Η απόλυση της Θείας Λειτουργίας αρχίζει από του σημείου που ο λειτουργός ευλογεί τους πιστούς δια της ευχής «*Σώσον ο Θεός τον λαόν Σου κτλ.*» μέχρι του «*Δι΄ ευχών των Αγίων Πατέρων κτλ.*» αντί του οποίου όμως κατά τις Λειτουργίες από της Ανάστασης μέχρι της Αναλήψεως ψάλλεται το «*Χριστός ανέστη*».
Σημειωτέον ότι η κατά το διάστημα της απόλυσης η ψαλλόμενη «οπισθάμβωνος ευχή» που αρχίζει με τις λέξεις «*Ο ευλογών τους ευλογούντας Σε Κύριε κτλ*» είναι έργο εξαίρετης καλλιλογίας που οφείλεται στον Άγιο Ιωάννη τον Χρυσόστομο. Η δε φράση «*Εν ειρήνη προέλθωμεν*» αποτελεί σύσταση προς τους πιστούς όπως απέλθουν του ναού πληρούμενοι  αγάπης και ομόνοιας.

Υπάρχουν δυο είδη απολύσεων, η μικρή και η μεγάλη. Επίσης σε κάθε ευχή της απολύσεως προστίθεται το όνομα του αγίου της ημέρας ή το χαρακτηριστικό της δεσποτικής εορτής που επιτελείται. Οδηγίες για το πότε χρησιμοποιείται η μεγάλη ή η μικρή απόλυση, καθώς και για τα ιδιαίτερα χαρακτηριστικά των εορτών που προστίθενται υπάρχουν στο Τυπικό της Εκκλησίας.

Στο καθολικό τυπικό η λατινική λειτουργία τελειώνει με τη φράση του ιερέα Ite missa est, που σημαίνει «πηγαίνετε, αυτή είναι η απόλυση».

## Σημειώσεις


Κατηγορία:Λειτουργική
Νεφρουσομπέκ

thumb|right|Ιερογλυφική απόδοση του ονόματος Νεφρουσομπέκ

thumb|right|100px|Θώρακας αγάλματος της Νοφρουσομπέκ (Λούβρο, Παρίσι)
Η τελευταία κυβερνήτης της **12ης δυναστείας** της αρχαίας Αιγύπτου **Νεφρουσομπέκ**, (Σκεμίοφρις - αρχ. αιγ.:*Sbk-nfrw*), πιστεύεται γενικά ότι ήταν κόρη του Αμενεμχέτ Γ' και χήρα του Αμενεμχέτ Δ'. Σύμφωνα με τον Μανέθωνα ήταν πιθανώς αδελφή του Αμενεμχέτ Δ'.

Ο γάμος της με τον Φαραώ δεν απέδωσε διαδόχους και έτσι η Νεφρουσομπέκ έγινε μία από τις λίγες γυναίκες φαραώ της αρχαίας Αιγύπτου. Τα τέσσερα χρόνια βασιλείας που της αποδίδει ο Μανέθων επιβεβαιώνονται από τα τρία χρόνια, δέκα μήνες και είκοσι τέσσερις ημέρες που αναφέρει ο Κανόνας του Τορίνο. Το γεγονός και μόνον ότι είναι καταχωρημένη στο συγκεκριμένο κατάλογο είναι σημαντικό, καθώς δείχνει ότι δεν θεωρείτο απλώς αντιβασίλισσα.

Όσον αφορά στην αρχαιολογική μαρτυρία, μία επιγραφή στο νουβιακό φρούριο της Κούμμα υποδεικνύει ότι, όπως και ο προκάτοχός της, η Νεφρουσομπέκ κυβερνούσε στην περιοχή της Νουβίας, η οποία είχε κατακτηθεί από τον Σέσωστρι Γ’. Συνεισέφερε στην κατασκευή του *Λαβύρινθου* του Αμενεμχέτ Γ' και πιθανώς εξύψωσε τον πρόγονό της σε θεϊκό *status* στην όαση του Φαγιούμ.

Σε ό,τι αφορά στη μνημειακή γλυπτική, έχουν ανακαλυφθεί αρκετά αγάλματά της, στα οποία συνδυάζεται ο παραδοσιακός συμβολισμός του βασιλείου και η θηλυκή φύση της. Σε ένα ακέφαλο άγαλμά της που βρίσκεται στο Μουσείο του Λούβρου το παραδοσιακό φαραωνικό κάλυμμα (*[[Νέμες|νεμές]]*), συνδυάζεται με ένα τυπικά γυναικείο ένδυμα. Ο τάφος της δεν έχει ακόμη ανακαλυφθεί.

## Παραπομπές


Κατηγορία:Αρχαίες Αιγύπτιες Βασίλισσες και Πριγκίπισσες
Κατηγορία:Φαραώ της 12ης Αιγυπτιακής Δυναστείας
Χιλιοστό

Το **Χιλιοστό** χρησιμοποιείται ως:

* Υποπολλαπλασιαστής (10^{-3}) οπότε και συμβολίζεται με το λατινικό m και μπαίνει ως πρόθεμα σε μονάδες μέτρησης (π.χ. mm, ml, ms, mg κtλ).
* Συχνά στην καθημερινή ομιλία, **χιλιοστό** καλούμε το χιλιοστόμετρο.
* Σε μία διατεταγμένη λίστα το στοιχείο με αύξοντα αριθμό 1000 λέγεται και **χιλιοστό** στοιχείο.
* Μετά από την λέξη *ένα* (*ένα χιλιοστό*), συμβολίζει το κλάσμα 1/1000.

Κατηγορία:Μονάδες μήκους
Ακκαδική γλώσσα

Η **Ακκαδική γλώσσα** (*lišānum akkadītum*) ήταν αρχαία γλώσσα (κλάδος της ευρύτερης ομάδας Αφροασιατικών γλωσσών) και ομιλείτο στην αρχαία Μεσοποταμία, ιδιαίτερα από τους Ασσυρίους και τους Βαβυλωνίους. Στη γραπτή εκδοχή της χρησιμοποιείτο η σφηνοειδής γραφή, σύστημα γραφής που προέκυψε από τη Σουμεριακή γλώσσα, μια μη-σημιτική γλώσσα. Το όνομά της προέκυψε από την πόλη Ακκάδ, ένα μεγάλο κέντρο του Μεσοποταμιακού πολιτισμού. 

## Διάλεκτοι της γλώσσας

Τα Ακκαδικά διαιρούνται σε διαλέκτους βασισμένες σε ιστορικά και γεωγραφικά κριτήρια:

* Αρχαία Ακκαδική - 2500 - 1950 π.Χ. 
* Αρχαία Βαβυλωνιακή/Αρχαία Ασσυριακή - 1950 - 1530 π.Χ.
* Μέση Βαβυλωνιακή/Μέση Ασσυριακή - 1530 - 1000 π.Χ.
* Νεοβαβυλωνιακή/Νεοασσυριακή - 1000 - 600 π.Χ.
* Ύστερη Βαβυλωνιακή - 600 π.Χ. - 100 μ.Χ.

## Ακκαδική φιλολογία
Ανάμεσα στα έργα που γράφτηκαν στην Ακκαδική σφηνοειδή συγκαταλέγονται το Έπος του Γκιλγκαμές και το Έπος του Ατράχασι.

## Βιβλιογραφία
* *Huehnergard, John (2005). *A Grammar of Akkadian (Second Edition)*. Eisenbrauns. ISBN 1-57506-922-9.*
* *Marcus, David (1978). *A Manual of Akkadian*. University Press of America. ISBN 0-8191-0608-9.*
* *Mercer, Samuel A B (1961). *Introductory Assyrian Grammar*. New York: F Ungar. ISBN 0-486-42815-X.*

## Εξωτερικοί σύνδεσμοι

* Δείγματα Ακκαδικής γλώσσας 

Κατηγορία:Αρχαίες γλώσσες
Κατηγορία:Σημιτικές γλώσσες
Κατηγορία:Εξαφανισμένες γλώσσες της Ασίας
Κατηγορία:Ακκαδική Αυτοκρατορία
Αλέκα Στρατηγού

Η **Αλέκα Στρατηγού** (1926 - 1 Ιανουαρίου 1989) ήταν Ελληνίδα ηθοποιός.

## Βιογραφία
Αδέρφια της ήταν οι ηθοποιοί Στέφανος Στρατηγός, Στέλλα Στρατηγού και Ρένα Στρατηγού. Έπαιξε στο θέατρο αλλά και σε αρκετές κινηματογραφικές ταινίες. Με τη χαρακτηριστική φωνή της και έπαιζε συνήθως ρόλους υπηρέτριας. Κηδεύτηκε στο Περιστέρι Αττικής με παρουσία πλήθους κόσμου και καλλιτεχνών. Αναμεσά τους ο Ανδρέας Μπάρκουλης (με τον οποίο ήταν κάποτε παντρεμένοι) και ο Τόλης Βοσκόπουλος.

## Φιλμογραφία

## Σειρές

## Παραπομπές

## Εξωτερικοί Σύνδεσμοι
* Σελίδα στο IMDb.

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί τηλεόρασης
Τζαβαλάς Καρούσος

Ο **Τζαβαλάς Καρούσος** (8 Σεπτεμβρίου 1904 - 3 Ιανουαρίου 1969) ήταν Έλληνας ηθοποιός και αγωνιστής της αριστεράς.

## Βιογραφία
Γεννήθηκε στη Λευκάδα το 1904, όπου και ολοκλήρωσε τις εγκύκλιες σπουδές του. Στη συνέχεια φοίτησε στη Νομική Σχολή του Πανεπιστημίου Αθηνών και παράλληλα στη Δραματική Σχολή του Εθνικού Ωδείου. Από τα μαθητικά του ακόμη χρόνια στη Λευκάδα ήταν μέλος του ΣΕΚΕ και αργότερα στην Αθήνα έγινε μέλος του ΚΚΕ. Στα χρόνια της Κατοχής εντάχθηκε στο ΕΑΜ και ανέπτυξε αντιστασιακή δράση. Εξορίστηκε το 1948 στη Μακρόνησο και, κατόπιν, στον Αη-Στράτη. Το 1967, κατά τη διάρκεια του πραξικοπήματος των συνταγματαρχών συνελήφθη και στάλθηκε εξορία στη Γυάρο. Αφέθηκε ελεύθερος τρεις μήνες αργότερα, βαριά άρρωστος και εγκαταστάθηκε στο Παρίσι όπου είχε αντιδικτατορική δράση.

### Θέατρο
Πρωτοεμφανίστηκε στο θέατρο με τον θίασο Αιμίλιου Βεάκη - Χριστόφορου Νέζερ. Με θεατρικές σπουδές στη Γαλλία και σε άλλες ευρωπαϊκές χώρες, έπαιξε στο Εθνικό Θέατρο στη χρυσή εποχή του Φώτου Πολίτη, συγκρότησε δικό του θίασο μεταπολεμικά και συμμετείχε σε παραστάσεις του Ελληνικού Λαϊκού Θεάτρου με τον Μάνο Κατράκη.

Στήριξε ιδιαίτερα το νεοελληνικό έργο και πρωταγωνίστησε σε πολλές ταινίες του ελληνικού κινηματογράφου (*Η ζαβολιάρα, [[Οργή (ταινία)|Οργή]], [[Αντιγόνη (ταινία)|Αντιγόνη]], [[Η λίμνη των στεναγμών]], [[Άνθρωπος για όλες τις δουλειές]], [[Φαίδρα (ταινία)|Φαίδρα]]*). Ο ρόλος που τον σημάδεψε ήταν αυτός του Σάιλοκ στον *[[Ο Έμπορος της Βενετίας|Έμπορο της Βενετίας]]* του Ουίλλιαμ Σαίξπηρ, με τον οποίο και τερμάτισε πρόωρα -και βίαια λόγω χούντας- τη θεατρική του καριέρα στο Δημοτικό Θέατρο Πειραιά. Ενσάρκωσε και τον Αλή Πασά στον κινηματογράφο στην ταινία *Η λίμνη των στεναγμών*, στο πλευρό της Ειρήνης Παππά.

Πέθανε στις 3 Δεκέμβρη 1969 στο Παρίσι, όπου και ενταφιάστηκε και μερικά χρόνια αργότερα τα οστά του μεταφέρθηκαν στη Λευκάδα, όπου είναι μέχρι σήμερα. Είχε μια κόρη, τη Δέσπω, που είναι συγγραφέας.

## Φιλμογραφία

## Θεατρικές παραστάσεις

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

## Παραπομπές


## Πηγές
* Θόδωρος Έξαρχος: "Έλληνες Ηθοποιοί - Αναζητώντας τις ρίζες", Βραβείο Ακαδημίας Αθηνών

## Βιβλιογραφία
*Δέσπω Καρούσου, Δεν έχει θέατρο απόψε... Χρονικό της ζωής και του έργου του Τζαβαλά Καρούσου, εκδ. Ergo,Αθήνα,2003 *Καρούσος Τζαβαλάς, Γιούρα, η προσωπική εμπειρία ενός εξόριστου Editions Nouvelle Frontiere, Montreal 1972

## Εξωτερικοί σύνδεσμοι
* 

*Αφιέρωμα από τον "Ριζοσπάστη", 9 Απριλίου 2003.
* 

Κατηγορία:Έλληνες κομμουνιστές
Κατηγορία:Μέλη του ΕΑΜ
Κατηγορία:Έλληνες  ηθοποιοί κινηματογράφου
Αρκάντζελο Κορέλι

Ο **Αρκάντζελο Κορέλι** (· 17 Φεβρουαρίου 1653, Φουζινιάνο, &ndash; 8 Ιανουαρίου 1713, Ρώμη) ήταν Ιταλός συνθέτης και βιολιστής.

## Βιογραφία
Γεννήθηκε στο Φουζινιάνο της επαρχίας Ραβένα κοντά στην Μπολόνια.  Καταγόταν από οικογένεια πλούσιων γαιοκτημόνων. Ο πατέρας του πέθανε πριν από τη γέννηση του και ανατράφηκε από τη μητέρα του μαζί με τα τέσσερα αδέλφια του. Αφού ταξίδεψε στη Γερμανία, εγκαταστάθηκε στη Ρώμη. Είχε την εύνοια του καρδινάλιου Οτομπόνι, στο ανάκτορο του οποίου έζησε το μεγαλύτερο μέρος της ζωής του διευθύνοντας συναυλίες.

Ο Κορέλλι ήταν περιζήτητος ως εκτελεστής του βιολιού και ως συνθέτης. Κατάφερε να αναδείξει το βιολί σαν όργανο και να το καθιερώσει τόσο ως σολιστικό όσο και ως όργανο για την ορχήστρα. Έγραψε τέσσερα έργα, που το καθένα αποτελείται από 12 τρίο σονάτες (σονάτες για τρία όργανα, δυο βιολιά και ένα βαθύτερο έγχορδο ή ένα τσέμπαλο). Επίσης έγραψε ένα έργο με τρίο σονάτες για βιολί, βιολόνε και τσέμπαλο και ένα έργο με 12 κοντσέρτι γκρόσι. Ο Κορέλλι ήταν, επίσης, και σπουδαίος δάσκαλος.
Ανάμεσα στους μαθητές του συγκαταλέγονται οι Τζεμινιάνι και Λοκατέλι.

Πέθανε στη Ρώμη το 1713.

## Παραπομπές


## Εξωτερικοί σύνδεσμοι

* 
*

Κατηγορία:Συνθέτες του Μπαρόκ
Κατηγορία:Ιταλοί συνθέτες
Κατηγορία:Ιταλοί βιολιστές
Μεχμέτ Αλί Αγκτσά

Ο **Μεχμέτ Αλί Αγκτσά** (Mehmet Ali Ağca, 9 Ιανουαρίου 1958) είναι  Τούρκος, μέλος της οργάνωσης "Γκρίζοι Λύκοι" που δολοφόνησε τον δημοσιογράφο Αμπντί Ιπεκτσί, και αποπειράθηκε να δολοφονήσει τον Πάπα Ιωάννη Παύλο Β΄ στις 13 Μαΐου 1981.

## Βιογραφία
Από μικρός έκανε ληστείες. Πιστεύεται ότι εκπαιδεύτηκε στα όπλα στη Συρία. Το 1979, ο Αγκτσά δολοφόνησε τον εκδότη της εφημερίδας "*[[Milliyet]]*" Αμπντί Ιπεκτσί και φυλακίστηκε (καταδικάστηκε σε ισόβια). Γρήγορα κατάφερε να δραπετεύσει και κατέφυγε στη Βουλγαρία όπου, όπως ισχυρίστηκε ο ίδιος, δωροδοκήθηκε για να δολοφονήσει τον Πάπα Ιωάννη Παύλο Β΄. Υπάρχει η εικασία ότι οι Βούλγαροι είχαν διατάξει τη δολοφονία του Πάπα υπακούοντας σε εντολή της σοβιετικής KGB, επειδή ο Πάπας υποστήριξε την πολωνική οργάνωση "Αλληλεγγύη".
 
Στις 10 Μαΐου 1981 έφτασε στη Ρώμη και λίγες ημέρες μετά, προέβη στην απόπειρα. Καταδικάστηκε σε ισόβια κάθειρξη στην Ιταλία αλλά του δόθηκε χάρη από τον Πρόεδρο Τσιάμπι το 2000. Το 1983 τον επισκέφθηκε στη φυλακή ο Πάπας. Παραμένει μυστικό τι ειπώθηκε μεταξύ τους σε αυτήν τη συνάντηση, ελέχθη ωστόσο ότι τον συγχώρησε για την πράξη του.

Επέστρεψε στην Τουρκία, όπου φυλακίστηκε για τη δολοφονία του Ιπεκτσί. Το Νοέμβριο του 2004, οι τουρκικές αρχές ανακοίνωσαν ότι ο Αγκτσά αναμένεται να αποφυλακιστεί εντός του 2005. Τελικά αποφυλακίστηκε με αναστολή στις 12 Ιανουαρίου 2006 αλλά το Τουρκικό Ανώτατο Δικαστήριο αναίρεσε την απόφαση και οδηγήθηκε ξανά στην φυλακή στις 20 Ιανουαρίου 2006.

Η οριστική του αποφυλάκιση έγινε στις 18 Ιανουαρίου 2010 και αμέσως μετά οδηγήθηκε σε νοσοκομείο για ιατρικό έλεγχο, ώστε να μην κηρυχθεί ανυπότακτος, καθώς δεν έχει υπηρετήσει την στρατιωτική του θητεία.. 

## Παραπομπές


Αγκτσα
Αγκτσα
Κατηγορία:Πάπας Ιωάννης Παύλος Β΄
Κατηγορία:Τούρκοι εγκληματίες
Σίνκλερ Λιούις

Ο **Σίνκλερ Λιούις** (*Sinclair Lewis*, 7 Φεβρουαρίου 1885 – 10 Ιανουαρίου 1951) ήταν Αμερικανός λογοτέχνης, ο πρώτος Αμερικανός που έλαβε το Νόμπελ Λογοτεχνίας το 1930.

Γεννήθηκε στη Μινεσότα των Η.Π.Α. και ήταν γιος γιατρού. Σπούδασε στο Πανεπιστήμιο του Γέιλ. Το πρώτο του σημαντικό έργο με το οποίο έγινε γνωστός, ήταν το μυθιστόρημα *Μέιν Στριτ* (*Κεντρικός Δρόμος*, 1920), που απέσπασε την προσοχή των κριτικών και του κοινού και κυκλοφόρησε πλατιά. Στο έργο αυτό ο Λιούις έκανε μια ρεαλιστική καταγγελία της κενότητας και του συντηρητισμού της αμερικανικής επαρχίας. Ακολούθησε το *Μπάμπιτ* (1922), όπου περιγράφει τη ζωή των νεόπλουτων της εποχής του, από τους οποίους διαμορφώθηκε αργότερα το σύμβολο του μέσου Αμερικανού. Στο *Άροουσμιθ* (1925) πραγματεύεται το θέμα της επιστημονικής έρευνας, ενώ στο *Έλμερ Γκάντρι* (1927) καυτηριάζει την αμερικανική εκκλησία. Για το *Άροουσμιθ* βραβεύτηκε το 1926 με το βραβείο Πούλιτζερ (Μυθοπλασίας), το οποίο όμως αρνήθηκε. Στο μυθιστόρημά του *Ντόντσγουερθ* (1929) επανέρχεται στο θέμα του *Μπάμπιτ*, αλλά αυτή τη φορά ασχολείται με την απογοήτευση του τύπου του νεόπλουτου, που ανακαλύπτει την κενότητά του.

Δημοσίευσε διάφορα μυθιστορήματα και άρθρα σε εφημερίδες και περιοδικά. Το 1936 το Πανεπιστήμιο του Γέιλ τον ανακήρυξε επίτιμο διδάκτορα της Φιλολογίας. Τη δεκαετία 1930-1940 στράφηκε στο θέατρο και συνεργάστηκε στη συγγραφή των έργων *Τζεϊχόκερ*, *Αυτό δε μπορεί να συμβεί εδώ* και *Η Άντζελα είναι εικοσιδυό χρονών*.

Αναγνωρίζεται ως ένας από τους μεγαλύτερους μυθιστοριογράφους των Η.Π.Α. Έγραψε ακόμη τα έργα: *Από βασιλικό αίμα*, *Κας Τιμπερλέν*, *Ένας τόσο απέραντος κόσμος*, *Οι αθώοι*, *Έργο τέχνης*, *Γεδεών Πλάνις* κ.ά.

## Ελληνικές μεταφράσεις
**The Willow Walk* (Ὁ δρόμος μέ τίς ἰτιές, 1918, αστυνομικό διήγημα*, [χ.ἐ.] [19--?] 
**Main Street* (Κεντρικός δρόμος, 1920), Δημήτρης Κωνσταντινίδης, <small>"ΠΕΧΛΙΒΑΝΙΔΗΣ-ΑΤΛΑΝΤΙΣ"</small> 
**Babbitt* (Μπάμπιτ, 1922), μετάφραση Άρης Αλεξάνδρου, "Ντουντούμης"
**Arrowsmith* (Μάρτιν Ἀρροουσμίθ, 1925), μετάφραση Τιτίκα  Νικηφοράκη, "Ίκαρος" 1951 και "Μινώταυρος" 1961
**Cass Timberlane'' (Κας Τίμπερλαιν, 1945), μετάφραση Ελ.Δελιβάνη, "Παρατηρητής"
*

## Παραπομπές


## Εξωτερικοί σύνδεσμοι
*Συλλογή έργων του
*Έργα του Λιούις (Project Gutenberg)
*Sinclair Lewis Society
*https://web.archive.org/web/20060325074418/http://www.quotationspage.com/quotes/Sinclair_Lewis/

Κατηγορία:Αμερικανοί ποιητές
Κατηγορία:Αμερικανοί μυθιστοριογράφοι
Κατηγορία:Αμερικανοί διηγηματογράφοι
Κατηγορία:Αμερικανοί θεατρικοί συγγραφείς
Κατηγορία:Αμερικανοί δοκιμιογράφοι
Κατηγορία:Βραβευμένοι με Νόμπελ Λογοτεχνίας
Κατηγορία:Πολιτισμός της Μινεσότα
Κατηγορία:Αντικαπιταλιστές
Ηλεκτρονιοβόλτ

Ένα **ηλεκτρονιοβόλτ** (συμβολισμός: eV, συχνά προφέρεται «η-βί») αποτελεί μονάδα μέτρησης της ενέργειας, που χρησιμοποιείται κυρίως σε ατομικό και υποατομικό επίπεδο. Ένα (1) eV, εκφράζει το ποσό της κινητικής ενέργειας που αποκτά ένα μη δεσμικό ηλεκτρόνιο καθώς περνά από ηλεκτροστατική διαφορά δυναμικού ενός βολτ (V), στο κενό. Η γραφή του ως μία λέξη έχει προταθεί προσφάτως· η χρήση του παλαιότερου 'ηλεκτρόνιο βολτ' εντούτοις συναντάται και σήμερα. Αποτελεί μονάδα μέτρησης της ενέργειας και χρησιμοποιείται συνήθως για μετρήσεις ενέργειας αλλά και μάζας (ιδιαιτέρως ως *μεγαηλεκτρονιοβόλτ* - *MeV*) σε υποατομική κλίμακα. Το συνολικό ποσό ενέργειας ενός ηλεκτρονιοβόλτ είναι:

: 1 eV = 1.602 176 53 (14) × 10−19 J. (Πηγή: Επιτροπή Δεδομένων για την Επιστήμη και την Τεχνολογία - CODATA, 2002, προτεινόμενες τιμές)

Το ηλεκτρονιοβόλτ δεν αποτελεί μονάδα του SI, αλλά γίνεται δεκτή η χρήση του με άλλες μονάδες του ιδίου συστήματος.

Κατηγορία:Μονάδες ενέργειας
Κατηγορία:Σωματιδιακή φυσική
Φύρερ

Η λέξη **Φύρερ** (γερμ. *Führer*, από το ρήμα *führen* που σημαίνει "άγω" ή "καθοδηγώ") χαρακτηρίζει:
* ένα άτομο που έχει την ύψιστη θέση σε μια ιεραρχία ενός συγκεκριμένου συστήματος στην κοινωνία, δηλαδή ηγέτης, καθοδηγητής. 
* ένα άτομο που χρησιμοποιεί την ειδική του γνώση για να οδηγήσει ή να καθοδηγήσει. 
* ένα σύγγραμμα που χρησιμεύει για καθοδήγηση, όπως παράδειγμα ένας τουριστικός οδηγός (*Reiseführer*).

## Ιστορική βαρύτητα του όρου

Παρόλο που ο όρος χρησιμοποιείται στην Γερμανική σε πολλαπλά διαφορετικά επίπεδα, η λέξη Φύρερ είναι αρνητικά βεβαρημένη. Ο λόγος είναι η χρησιμοποίηση της λέξης κατά την περίοδο του εθνικοσοσιαλισμού, όταν ο Αδόλφος Χίτλερ χαρακτηρίστηκε ως «Φύρερ και Καγκελάριος της Γερμανικής Αυτοκρατορίας» (*Führer und Reichskanzler des Deutschen Reiches*,φύρερ ουντ ραιχσκάντσλερ ντες Ντόιτσεν Ράιχες) ή «Ντερ Φύρερ» (= Ο Ηγέτης, *Der Führer*) ή «Ούνσερ Φύρερ» (= Ο Ηγέτης μας, γερμ. *Unser Führer*). Με αυτή την έννοια η γερμανική αυτή λέξη χρησιμοποιείται και σε άλλες γλώσσες, όπως και στα ελληνικά. 

Γενικώς αποφεύγεται σήμερα η χρησιμοποίηση αυτής της λέξης στις γερμανόφωνες περιοχές, προς αποφυγή παρεξηγήσεων και ταύτισης με εθνικοσοσιαλιστικές ιδέες. Αυτό ισχύει ιδίως όταν η λέξη Φύρερ λέγεται χωρίς παραπέρα προσδιορισμό. Έτσι στην θέση της λέξης χρησιμοποιούνται άλλες όπως «Σεφ» (γερμ. *Chef*), «Μάνατζερ» (γερμ. *Manager*) ή ακόμα και η αντίστοιχη αγγλική «Λίντερ» (αγγλ. *leader*, ηγέτης). Ορισμένοι ασκούν κριτική, θεωρώντας υπερβολική την πολιτική αλλαγής λέξεων. 

Άλλοι δικτάτορες που στα πλαίσια μιας μυθοποίησης προσώπου χαρακτηρίζονται ως «Φύρερ» στην γλώσσα τους ήταν ή είναι οι: 
* Μπενίτο Μουσολίνι (ιταλ.*Benito Mussolini*), πρώην δικτάτορας της τότε φασιστικής Ιταλίας. Όρος: Ντούτσε (ιταλ. *Duce*) 
* Φρανθίσκο Φράνκο (ισπαν.*Francisco Franco*), πρώην δικτάτορας της Ισπανίας. Όρος: Καουντίγιο (ισπαν. *Caudillo*) 
* Νικολάε Τσαουσέσκου (ρουμ.*Νicolae Ceaușescu*), πρώην δικτάτορας της Ρουμανίας. Όρος: Κοντουκάτορ (ρουμ. *Conducător*) 
* Σαπαρμουράτ Νιγιαζόφ (τουρκμ.*Saparmyrat Nyýazow*), δικτάτορας της Τουρκμενίας. Όρος: Τουρκμενμπασι (τουρκμ. *Türkmenbaşy*) 
* Κιμ Ίλ-σονγκ (*Kim Il-sung*), πρώην δικτάτορας της Βόρειας Κορέας. Όρος: Μεγάλος ηγέτης στην Κορεάτικη γλώσσα.

Κατηγορία:Πολιτική της Γερμανίας
Κατηγορία:Δικτατορία
Κατηγορία:Θέσεις εξουσίας
Κατηγορία:Αδόλφος Χίτλερ
Ανακασιά Μαγνησίας

Η **Ανακασιά** είναι χωριό και έδρα ομώνυμης τοπικής κοινότητας, της δημοτικής ενότητας (τέως δήμου) Ιωλκού, του δήμου Βόλου, της περιφερειακής ενότητας (τέως νομού) Μαγνησίας, στην περιφέρεια Θεσσαλίας, σύμφωνα με το πρόγραμμα *Καλλικράτης*. Πριν το σχέδιο *Καποδίστριας* και το πρόγραμμα *Καλλικράτης*, ανήκε στην επαρχία Βόλου του νομού Μαγνησίας, στο γεωγραφικό διαμέρισμα Θεσσαλίας.

## Γεωγραφία
Η Ανακασιά είναι μεγάλο χωριό στο ανατολικοκεντρικό τμήμα του νομού Μαγνησίας. Βρίσκεται στους δυτικούς πρόποδες του Πηλίου, λίγο έξω από τον Βόλο, σε μέσο σταθμικό υψόμετρο 240 μέτρων. Απέχει 4 χιλιόμετρα περίπου βορειοανατολικά του κέντρου του Βόλου. Η τοπική κοινότητα Ανακασιάς είναι χαρακτηρισμένη ως αγροτικός πεδινός οικισμός, με έκταση 0,785 χμ² (2011).

## Διοικητικές μεταβολές μέχρι τον «Καλλικράτη»
Ο οικισμός αναγνωρίστηκε το 1883 και προσαρτήθηκε στον δήμο Ιωλκού του νομού Λαρίσης. Το 1899 εντάχθηκε στον νομό Μαγνησίας και, το 1909, πάλι στον νομό Λαρίσης. Το 1942 υπήχθη οριστικά στον νομό Μαγνησίας. Με το ΦΕΚ 169Α - 29/12/1989 αποσπάστηκε από την κοινότητα Ανακασιάς και ορίστηκε έδρα του δήμου Ιωλκού. Με το ΦΕΚ 87Α - 07/06/2010 αποσπάστηκε από τον δήμο Ιωλκού και προσαρτήθηκε στον δήμο Βόλου.

## Πληθυσμός

## Αξιοθέατα και διατηρητέα

Η Ανακασιά, με τα χαρακτηριστικά πηλιορείτικα σπίτια, τα παλαιά αρχοντικά, τα λιθόστρωτα καλντερίμια και τις πετρόκτιστες βρύσες, έχει χαρακτηριστεί παραδοσιακός οικισμός.

Επιμέρους αξιοθέατα του χωριού περιλαμβάνουν τα εξής:

*Το Αρχοντικό «Χαράλαμπου Ιωάννου Κοντού» («Μουσείο Θεόφιλου»), με τις εξαιρετικές τοιχογραφίες του λαϊκού ζωγράφου Θεόφιλου, στη βόρεια είσοδο του οικισμού. Έχει χαρακτηριστεί διατηρητέο μνημείο
*Το Αρχοντικό «Τζοάνου» από τα αντιπροσωπευτικότερα δείγματα της Πηλιορείτικης αρχιτεκτονικής, δίπλα στο Μουσείο Θεόφιλου Κτίστηκε το δεύτερο μισό του 19ου αιώνα και έχει τετράγωνη κάτοψη τρεις κύριους ορόφους και ένα μεσοπάτωμα πάνω από το ισόγειο. Έχει χαρακτηριστεί διατηρητέο μνημείο
* Ο νερόμυλος «Κοντογιάννη», χαρακτηριστικό δείγμα λαϊκής αρχιτεκτονικής της προβιομηχανικής περιόδου στην περίοδο του Πηλίου. Έχει χαρακτηριστεί διατηρητέο μνημείο
*Οι εκκλησιές της Αγίας Αικατερίνης και του Αγίου Ιωάννη Προδρόμου

## Αθλητισμός
Ο **Αθλητικός Σύλλογος Ιωλκός** είναι ελληνικός αθλητικός σύλλογος που εδρεύει στον Βόλο. Έχει έδρα το Δημοτικό Γήπεδο Πορταριάς. Αρχικά ιδρύθηκε το 1931 κι επιβίωσε μέχρι τον πόλεμο. Συστάθηκε εκ νέου το 1949 μέχρι το 1967, ενώ η επόμενη "αναγέννηση” του σωματείου έγινε το 1976. Η ως τώρα παρουσία της είναι στα πρωταθλήματα της Β' και της Γ' Κατηγορίας καθώς δεν έχει αγωνιστεί ποτέ στην Α' Κατηγορία της ΕΠΣΘ. Τα τελευταία χρόνια το σωματείο παραμένει ανενεργό καθώς δεν συμμετέχει σε κανένα πρωτάθλημα.

## Παραπομπές


## Πηγές
*Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)
*Εγκυκλοπαίδεια Δομή, 2002-4
*Περιοδικό «Διακοπές», εκδ. Δ.Ο.Λ.,  2010
*eetaa.gr

## Εξωτερικοί σύνδεσμοι
* Δημοτική Ενότητα Ιωλκού 

Κατηγορία:Χωριά της περιφερειακής ενότητας Μαγνησίας
Κατηγορία:Δήμος Βόλου
Κολυμβητήρια Αχαΐας

## Κολυμβητήριο Ν.Ο.Π.

Κατασκευάστηκε το 2001 βρίσκεται δίπλα στην θάλασσα, στην παραλία, μπροστά από τον ναό του Αγίου Ανδρέα και ανήκει στον Ν.Ο.Π. Δεν χρησιμοποιείται εκτός από ελάχιστες περιπτώσεις, γιατί, παρότι καινούργιο, δεν έχει ακόμα παροχές νερού και ρεύματος. Είναι  χωρητικότητας 4000 θεατών, και έχει προδιαγραφές για να σκεπαστεί.

## Κολυμβητήριο "Αντώνης Πεπανός"

Ανήκει στις εγκαταστάσεις του Εθνικού Σταδίου Πάτρας

## Ε.Α.Ν.Κ. Πάτρας (Κολυμβητήριο Αγυιάς)

Είναι κρατικό και κατασκευάστηκε το 1980. Αρχικά το χρησιμοποιούσαν όλες οι ομάδες της Πάτρας (8 συνολικά), σήμερα είναι εγκαταλελειμμένο. Βρίσκεται στην συνοικία της Αγυιάς.

## Κολυμβητήριο Αγίου Διονυσίου

Στεγάζεται στον ίδιο χώρο με το κλειστό γυμναστήριο της Ε.Α.Π. αλλά ανήκει στον Ν.Ο.Π. Κατασκευάστηκε το 1929 και είναι το αρχαιότερο στην Ελλάδα, ίσως και στην Ευρώπη. Ο Ν.Ο.Π δεν το έχει χρησιμοποιήσει ποτέ αλλά έχει χρησιμοποιηθεί από την Ε.Α.Π. την δεκαετία του 50 όταν είχε τμήμα πόλο.

Αχαιας
Κολυμβητηρια
Εθνολογία

Από τις λέξεις (*Έθνος+λόγος*), η Εθνολογία ως σπουδή περιλαμβάνει συνθετικές μελέτες και θεωρητικά συμπεράσματα που εξάγονται από εθνογραφικές παρατηρήσεις, οι οποίες αφορούν «πρωτόγονες» (σήμερα και μη «πρωτόγονες») κοινωνίες. Ο όρος Εθνολογία επικρατεί κυρίως στη Γαλλία με τάση να αντικατασταθεί από τον όρο Κοινωνική ανθρωπολογία.

## Βιβλιογραφία
*Servier, J., *Η εθνολογία*, Καρδαμίτσα, 1993.
*Laburthe-Tolra, P., Warnier, J., *Εθνολογία-Ανθρωπολογία*, εκδ. Κριτική, 2003.
*Levi-Strauss, C., *Φυλή και ιστορία; Φυλή και πολιτισμός*, εκδ. Πατάκη, 2002.

## Εξωτερικοί σύνδεσμοι

* Ελληνική Εταιρεία Εθνολογίας.
* Τμήμα Ιστορίας-Εθνολογίας Δημοκρίτειο Πανεπιστήμιο Θράκης.


Κατηγορία:Βοηθητικές επιστήμες της ιστορίας
Κατηγορία:Κοινωνιολογία του πολιτισμού
Κατηγορία:Κοινωνιολογικές θεωρίες
Εθνομουσικολογία

**Εθνομουσικολογία** είναι η επιστήμη που μελετά τη μουσική στα πλαίσια του πολιτισμού και ως πολιτισμό. Οι απαρχές της εθνομουσικολογίας βρίσκονται στα κείμενα των περιηγητών του δεκάτου ογδόου και δεκάτου ενάτου αιώνα, στα οποία συναντάμε περιγράφες των μουσικών του Άλλου που συναντούσαν οι περιηγητές αυτοί στα ταξίδια τους ανά τον κόσμο.

Η εθνομουσικολογία αναπτύσσεται ως επιστήμη με τη μορφή της συγκριτικής μουσικολογίας στον γερμανικό χώρο στις αρχές του εικοστού αιώνα και την έμφασή της στη μουσική διάσταση παράλληλα με την ανάπτυξη διαφόρων εθνικών μουσικολογικών σχολών ανά την Ευρώπη. 
Θεωρητικομεθοδολογική αντιδιαστολή σημειώνεται το 1950 με το θεμελιώδες σύγγραμμα του Alan Merriam *The anthropology of music* και την εμφάνιση της αμερικανικής εθνομουσικολογικής σχολής που έχει τις ρίζες της στην ανθρωπολογία.

Η προσέγγιση της αμερικάνικης σχολής, με τον διεπιστημονικό της χαρακτήρα, την έμφαση στην εθνογραφία και την έρευνα πεδίου, αποτελεί την κυρίαρχη σχολή πια στις σύγχρονες έρευνες και δημοσιεύσεις. Η εθνομουσικολογία σήμερα ασχολείται με όλη την γκάμα της μουσικών που μπορεί να συναντήσει κανείς.

## Εξωτερικοί σύνδεσμοι
* 


Κατηγορία:Επαγγέλματα σχετικά με τη μουσική
Άγιοι Πάντες (αποσαφήνιση)

Με το όνομα **Άγιοι Πάντες** φέρονται στην ελληνική επικράτεια οποιοδήποτε από τα ακόλουθα.

## Οικισμοί
* Άγιοι Πάντες Ζακύνθου
* Άγιοι Πάντες Θεσπρωτίας
* Άγιοι Πάντες Μεσσηνίας
* Άγιοι Πάντες Νάξου
* Άγιοι Πάντες Φωκίδας
* Νέοι Άγιοι Πάντες Φωκίδας
* Άγιοι Πάντες Χανίων

## Νησίδες

* Άγιοι Πάντες Λασιθίου

## Θρησκευτικά κτίσματα

### Μονές

* Άγιοι Πάντες Αχαΐας
* Μονή Βαρλαάμ

### Ναοί
*Άγιοι Πάντες Αμπελοκήπων Αθήνας
*Άγιοι Πάντες Θεσσαλονίκης 
*Άγιοι Πάντες (Μπλίζνε) 

Αγιοι ΠαντεςΚατηγορία
Μίλα Ρόντινο

**Μίλα Ρόντινο** (*Мила Родино*, «Αγαπημένη πατρίδα») είναι ο εθνικός ύμνος της Βουλγαρίας. Είναι βασισμένος στη μουσική και τους στίχους του τραγουδιού «Περήφανη οροσειρά του Αίμου» του Τσβετάν Ραντοσλάβοφ, γραμμένο το 1885. Σαν εθνικός ύμνος χρησιμοποιείται από το 1964, το κείμενο του οποίου εχεί υποστεί πολλές αλλαγές με τελευταία αυτή του 1990.

## Στιχοι
### Βουλγαρικοί στίχοι

### Ελληνική μετάφραση
Περήφανη οροσείρα του Αίμου,
δίπλα της ο Δούναβης γαλάζιος ρέει,

ο ήλιος τη Θράκη ζεσταίνει,
προβάλλοντας απ' του Πίριν τις κορφές.

*Ρεφρέν:*
Αγαπημένη πατρίδα,
είσαι ο παράδεισος στη γη,
η ομορφιά σου και η χάρη,
αχ, δεν έχουν τέλος.




## Παραπομπές


## Εξωτερικοί σύνδεσμοι
* Προεδρία της Δημοκρατίας της Βουλγαρίας
* Κυβέρνηση της Βουλγαρίας.

Κατηγορία:Μουσική στη Βουλγαρία
Κατηγορία:Εθνικοί ύμνοι
Κατηγορία:Εθνικοί ύμνοι σε Λα ελάσσονα
Άγιοι Πάντες

μικρογραφία
Καθώς ανάμεσα στους πολλούς Χριστιανούς που μαρτύρησαν ή συνέβαλαν με οποιονδήποτε τρόπο στην ανάπτυξη του Χριστιανισμού περιλαμβάνονται και πρόσωπα των οποίων τα ονόματα δεν διασώθηκαν, τόσο η Ανατολική Ορθόδοξη Εκκλησία όσο και η Δυτική Χριστιανική παράδοση καθιέρωσαν ειδική ημέρα για την απόδοση τιμής σε όλους τους αγίους. Η εορτή αυτή είναι γνωστή ως «**Άγιοι Πάντες**» (ή Ημέρα όλων των Αγίων).

Στην Ανατολική Ορθόδοξη Εκκλησία, ο εορτασμός των Αγίων Πάντων τελείται την πρώτη Κυριακή μετά την Πεντηκοστή. Στις Δυτικές Εκκλησίες, δηλαδή στη Ρωμαιοκαθολική και στις Προτεσταντικές παραδόσεις, η αντίστοιχη εορτή καθιερώθηκε την 1η Νοεμβρίου.

Η Κυριακή των Αγίων Πάντων κατέχει ιδιαίτερη θέση στο λειτουργικό τυπικό της Ορθόδοξης Εκκλησίας.

## Δείτε επίσης
*Ιερός Ναός Αγίων Πάντων Θεσσαλονίκης

## Παραπομπές


Παντες
Αγιοι Παντες
Αγιοβασιλίτσα

thumb|200px|Αγιοβασιλίτσα
**Αγιοβασιλίτσα** ή **αγριοκρεμμύδα, σκυλοκρέμμυδα, σκυλοκρομμύδα, σκυλοκρόμμυδο, μποτσίκι, μπότσικα, ασκέλετο, ασκελετούρα, αθανατοκρομμύδα, ασκυλλητούρα, ασκέλλα, ασκελλαρία** (Έλυμπος Καρπάθου)**,  ασκύλα, κουβαρόσκιλλα, αρχιδόσκιλλα, κρεμμυδόσκιλλα, ασκικονάρα, ασκιλλοκάρα, κουτσούνα, βασιλοκουτσούνα, γυφτοκρέμμυδο, σχίνος** ονομάζεται σε πολλά μέρη της Ελλάδας το φυτό με το επίσημο όνομα **Ουργινία η θαλάσσια** (***Urginea maritima***), είδος που μετά από νεότερες έρευνες έχει αντικατασταθεί από τα είδη Δριμία η νουμιδική (*Drimia numidica*) και Δριμία η άφυλλος (*Drimia aphylla*). 

Το όνομά του το οφείλει από το έθιμο να κρεμιέται ανήμερα την Πρωτοχρονιά πάνω από τις θύρες, τα παράθυρα ή στα μπαλκόνια των οικιών. Συμβολίζει το «ξανάνιωμα» επειδή δεν χρειάζεται νερό για να βλαστήσει ούτε και να φυτευτεί. Η αγιοβασιλίτσα φυτρώνει σε παραθαλάσσιες περιοχές μέχρι 1200 περίπου μέτρα συνήθως σε ηλιαζόμενα ,βραχώδη εδάφη με λιγοστή υγρασία και σε περιοχές που έχουν υποβαθμιστεί και που έχουν υποστεί ερημοποίηση. Η αγιοβασιλίτσα πολλαπλασιάζεται με σπόρο και με βολβούς που παράγει το μητρικό φυτό.Όμως αρκετοί πληθυσμοί κινδυνεύουν με εξαφάνιση λόγω του μαζέματος τόσο από νοικοκυρές όσο και από μικροπωλητές για να πουλήσουν την περίοδο της πρωτοχρονιάς.
Οι αρχάιοι Έλληνες τη χρησιμοποιούσαν τη *σκίλλα* ως σύμβολο της αναγέννησης.

## Παραπομπές


## Εξωτερικοί σύνδεσμοι

Κατηγορία:Θρησκευτικά έθιμα
Κατηγορία:Λειριοειδή
Κατηγορία:Φαρμακευτικά φυτά της Ασίας
Κατηγορία:Φαρμακευτικά φυτά της Αφρικής
Κατηγορία:Χλωρίδα της Βόρειας Αφρικής
Κατηγορία:Χλωρίδα του Λιβάνου
Αγιαστούρα

**Αγιαστούρα** ή *αγιαστήρα* ή *ραντιστήρι* ονομάζεται η δέσμη βασιλικού που μαζί με το Σταυρό χρησιμοποιεί ο ιερέας για να ραντίζει τους πιστούς με τον αγιασμό. Επίσης ονομάζεται το δοχείο όπου τοποθετείται ο αγιασμός, και το μυροδοχείο σε σχήμα αχλαδιού με ψηλό λαιμό, με το οποίο γίνεται το ράντισμα. Επίσης λέγεται και ράντιστρο ή ραντιστήρι διότι μ' αυτό ραντίζει ο ιερέας τους πιστούς. Το αντίστοιχο σκεύος στην Καθολική Εκκλησία λέγεται aspergillum.

Παλαιότερα, ή και σήμερα κατά τόπους ονομάζεται και *φωτιστήρα* (η). Το τετράστιχο:
:*Φεύγετε να φεύγωμε*
:*γιατ' έρχετ' ο τρελλόπαπας*
:*με την αγιαστούρα του*
:*και με τη βρεχτούρα του*

κατά τη λαϊκή παράδοση λέγεται από τους καλλικαντζάρους την παραμονή των Φώτων. Είναι γνωστό ανά την Ελλάδα με διάφορες παραλλαγές. Στην παραλλαγή της Ίμβρου, οι καλλικάντζαροι ονομάζουν την αγιαστούρα "χαρχατζούκα". 

## Παραπομπές


Κατηγορία:Λειτουργικά σκεύη
Κατηγορία:Εκφράσεις
Ομόσπονδα κρατίδια της Γερμανίας

Το Ομοσπονδιακό κράτος της Γερμανίας συγκροτείται από 16 ** ομόσπονδα κρατίδια** (γερμανικά: *Bundesländer*). Έχουν παραδοσιακά αυξημένο βαθμό αυτονομίας από την κεντρική κυβέρνηση και σε πολλά θέματα αποκλειστική νομοθετική αρμοδιότητα. Η ονομασία, η οποία χρησιμοποιείται στο γερμανικό Σύνταγμα (Grundgesetz), είναι *«κράτη» της ομοσπονδιακής δημοκρατίας (Länder der Bundesrepublik).*

Η διάκριση αυτή δεν είναι ασήμαντη, επειδή μετά τον Β΄ Παγκόσμιο Πόλεμο στο δυτικό τμήμα του στρατιωτικά κατεχόμενου Γερμανικού Ράιχ αρχικά δημιουργήθηκαν ως κρατικές διοικητικές μονάδες τα κράτη και με βάση αυτά κατόπιν η ομοσπονδία (η Ομοσπονδιακή Δημοκρατία της Γερμανίας δηλαδή). Σε αντίθεση με αυτή την πρακτική επανιδρύθηκε στην έκταση της στρατιωτικά κατεχόμενης Αυστρίας πρώτα η ομοσπονδία και μετά τα ομόσπονδα κρατίδια (λέγονται όπως στη Γερμανία *Bundesländer*).

Το Βερολίνο και το Αμβούργο συχνά αποκαλούνται ως πόλεις-κράτη (Stadtstaaten), όπως και η Ελεύθερη Χανσεατική πόλη της Βρέμης, η οποία περιλαμβάνει τις πόλεις Βρέμη και Μπρεμερχάφεν. Τα υπόλοιπα 13 κρατίδια ονομάζονται κρατιδιακές εκτάσεις (Flächenländer).

## Τα κράτη της ομοσπονδίας

## Παραπομπές


## Εξωτερικοί σύνδεσμοι
*
Τελώνια

Κατά τις δοξασίες των ανατολικών λαών τα **τελώνια** είναι δαιμονικά όντα προικισμένα με πολύ μεταμορφωτική δύναμη, όχι πάντα επιβλαβή για τους ανθρώπους, αλλά κυρίως με διάθεση να πειράζουν, να ενοχλούν και να φοβίζουν. Κατά τις δοξασίες εισέρχονται νύκτα στις οικίες και παραλαμβάνουν τους κοιμώμενους (επί τω πλείστον) παιδιά και τους μεταφέρουν σε απόμακρα μέρη για να διασκεδάσουν από την έκπληξη που θα αισθανθούν οι αφυπνιζόμενοι ή ακόμη αντ΄ αυτών κρύβουν αντικείμενα της οικίας για να εκνευρίσουν τους κατόχους αυτών.

Παρουσιάζονται με μορφή γάτας, σκύλου, πιθήκου αλλά και ως άνθρωποι πελώριοι και τρομεροί ή σαν όμορφες κοπέλες. Ζουν συνήθως σε φρεάτια, πηγάδια, σπήλαια, γεφύρια, ανεμόμυλους και σε ερείπια. Γενικά έχουν πολλές ομοιότητες με τα αερικά, τα τζίνια, τους βρυκόλακες, τους καλικάντζαρους, τα χαμοδράκια, τους ανασκελάδες κλπ.

Στην εκκλησιαστική γλώσσα αποτελούν πονηρά πνεύματα που συναντούν καθ΄ οδό οι ψυχές όταν αποδημούν: «*Τα πνεύματα αυτά ανακρίνουν τις ψυχές και των μεν δικαίων παραδίδουν στους αγγέλους οι οποίοι και θα τις οδηγήσουν στη συνέχεια στο Παράδεισο, ενώ των αδίκων τις οδηγούν τα ίδια αυτά στην κόλαση*».

Ως αντίστοιχα τέτοια τελώνια οι Έλληνες ναυτικοί αναγνωρίζουν μόνο τους Άγιους Νικόληδες ή Νικολήδες και τη Γοργόνα, την αδελφή του Μεγαλέξανδρου.

Κατηγορία:Λαογραφία
Περιβόλι Γρεβενών

*Για συνώνυμους οικισμούς στην Ελλάδα δείτε το λήμμα: [[Περιβόλι]]*

μικρογραφία|Λίμνη Πηγών Αώου από την κορυφή Φλέγγα
Το **Περιβόλι**, είναι ορεινό χωριό της Περιφερειακής Ενότητας Γρεβενών σε υψόμετρο 1.415 μέτρων.

## Γεωγραφία
Το Περιβόλι βρίσκεται 45 χλμ δυτικά της πόλης των Γρεβενών. Είναι χτισμένο στις πλαγιές της οροσειράς της Βόρειας Πίνδου, πιο συγκεκριμένα στο όρος Λύγκος με υψηλότερη κορυφή του το Αυγό, στα όρια Μακεδονίας – Ηπείρου, σε υψόμετρο 1.260-1.370 μέτρων και σύμφωνα με το σχέδιο Καλλικράτης αποτελεί την ομώνυμη δημοτική ενότητα της.οποίας είναι έδρα. Ο πληθυσμός του σύμφωνα με την απογραφή 2011 είναι 21 κάτοικοι, ενώ με τα στοιχεία της απογραφής του 2001 ήταν 547 κάτοικοι. Η διοικητική περιοχή της κοινότητας καλύπτει 450.000 στρέμματα περίπου. Η περιοχή του Περιβολιού χαρακτηρίζεται από πλούσια βιοποικιλότητα και μεγάλα ύψη χιονιού το χειμώνα ενώ και το καλοκαίρι οι βροχές είναι συχνές με την θερμοκρασία ακόμη και την περίοδο Ιουλίου-Αυγούστου να μην ξεπερνάει τους 26-27 °C. Στα διοικητικά όρια της κοινότητας ανήκει ο Εθνικός Δρυμός Πίνδου Βάλια Κάλντα.

Οι κάτοικοι είναι στο σύνολό τους Βλάχοι και ασχολούνται κατά κύριο λόγο με την κτηνοτροφία και την υλοτομία. Από το αιγοπρόβειο γάλα παράγονται παραδοσιακά τυροκομικά προϊόντα φέτα, κεφαλοτύρι, βούτυρο και μυζήθρα. Εξαιρετικής ποιότητας είναι και η ξυλεία της περιοχής. Τα τελευταία χρόνια αναπτύσσεται στην περιοχή ο οικοτουρισμός. Από τα μέσα Μαΐου ως τα μέσα Οκτωβρίου επιστρέφει για τις θερινές διακοπές η Περιβολιώτικη Διασπορά και το χωριό μετατρέπεται σε μικρή πολιτεία (μέχρι και 5.000 παραθεριστές τον Αύγουστο).

## Ιστορία
Στην Ελληνική Επανάσταση του 1821 οι Περιβολιώτες ξεσηκώθηκαν με κυριότερο αγωνιστή τον Αθανάσιο (Νάσιο) Μάνταλο. Κατά τον Μακεδονικό Αγώνα, διακρίθηκε για την προσφορά του ο Περιβολιώτης μακεδονομάχος οπλαρχηγός Ζήσης Βράκας, καθώς και ο οπλαρχηγός Γεώργιος Τσιουκαντάνας.

Το χωριό αναφερόταν πάντα με το ίδιο όνομα και στον Κώδικα της Ζάβορδας καταγράφονται κάτοικοί του ως αφιερωτές της Ιεράς Μονής Αγίου Νικάνορος ή Ζάβορδας την περίοδο 1534 έως 1692 (Α΄ Γραφή).

### Πρόεδροι της Κοινότητας (μετά το 1982)

## Προσωπικότητες
* Αθανάσιος Μάνταλος, αγωνιστής του 1821 και μέλος της Φιλκής Εταιρείας
* Ζήσης Βράκας, Μακεδονομάχος οπλαρχηγός
* Γεώργιος Τσιουκαντάνας, Μακεδονομάχος οπλαρχηγός

## Παραπομπές


## Προτεινόμενη βιβλιογραφία
* Θεοδώρου Κ.Π. Σαράντη, *Το χωριό Περιβόλι Γρεβενών. Συμβολή στην ιστορία του αρματολικίου της Πίνδου*. Αθήνα 1977.
* Β. Νιτσιάκος/Μ. Αράπογλου/Στ. Λαίτσος (επιμ.), *Το Περιβόλι της Πίνδου*, Γιάννινα 1995.

## Εξωτερικοί σύνδεσμοι
* Κοινότητα Περιβολίου Γρεβενών 

Κατηγορία:Δήμος Γρεβενών
Περιβόλι
Χριστιανοκοινωνική Ένωση Βαυαρίας

Η **Χριστιανοκοινωνική Ένωση** στη Βαυαρία (γερμ. ) είναι ένα συντηρητικό χριστιανικό κόμμα στη Βαυαρία της Γερμανίας. Λειτουργεί αποκλειστικά εκεί, ενώ το αδελφό κόμμα, η Χριστιανοδημοκρατική Ένωση της Γερμανίας (CDU), αναπτύσσει δραστηριότητες στην υπόλοιπη Γερμανία.

Η CSU κυβερνά σχεδόν αδιάλειπτα τη Βαυαρία από την εποχή μετά τον Β' Παγκόσμιο Πόλεμο, και διακρίνεται για τις ιδιαίτερα συντηρητικές θέσεις της, ακόμα και απέναντι στην CDU. Έχει δε παίξει μείζονα ρόλο ως συγκυβέρνηση σε όλες τις ομοσπονδιακές κυβερνήσεις της CDU.

## Παραπομπές

## Εξωτερικοί σύνδεσμοι
* 

Κατηγορία:Γερμανικά πολιτικά κόμματα
Κατηγορία:Βαυαρία
Πομφός

Ο **πομφός**  είναι μια οιδηματώδης πλάκα του δέρματος που περιέχει ορώδες υγρό από τα αγγεία. Ορίζεται ως παροδική διακριτή περιοχή οιδήματος του χορίου, συχνά λευκό στο κέντρο, λόγω συγκάλυψης της τοπικής αιμάτωσης απο το υγρό. Οι πομφοί μπορεί να είναι βλατίδες, κηλίδες, μεγάλες κηλίδες ή και πλάκες (με έπαρμα), και είναι σήμα κατατεθέν της κνίδωσης. 

Η παθοφυσιολογική βάση στηρίζεται στην έκκριση ισταμίνης και άλλων αγγειοδραστικών ουσιών απο τα μαστοκύτταρα κυρίως, προκαλώντας εξαγγείωση στο χόριο και άρα τον χαρακτηριστικό οιδηματώδη φαινότυπο. 

## Παραπομπές


## Εξωτερικοί σύνδεσμοι
* 
 

Κατηγορία:Δερματικές ασθένειες
Μουσική του Final Fantasy VIII

Η σύνθεση της μουσικής του βιντεοπαιχνιδιού *[[Final Fantasy VIII]]* έγινε από το μουσικό συνθέτη, Νομπούο Ουεμάτσου. Το *Final Fantasy VIII Original Soundtrack*, η συλλογή όλων των μουσικών θεμάτων του παιχνιδιού, κυκλοφόρησε σε τέσσερα CD από την DigiCube στην Ιαπωνία. Μία ειδική ορχηστρική σύνθεση επιλεγμένων κομματιών από το παιχνίδι, σε σύνθεση Σίροου Χαμαγκούτσι, κυκλοφόρησε υπό τον τίτλο *Fithos Lusec Wecos Vinosec Final Fantasy VIII*. Μία διαλογή συνθέσεων με πιάνο, που εκτελέστηκαν από τον Σίνκο Ογκάτα, κυκλοφόρησε ως *Piano Collections Final Fantasy VIII*.

Το soundtrack του παιχνιδιού είναι πιο γνωστό για τα κομμάτια *"Liberi Fatali"*, ένα κομμάτι λατινικής χορωδίας που ακούγεται στην εισαγωγή του παιχνιδιού, και το *"Eyes on me"*, ένα ποπ τραγούδι, που υπηρετεί ως βασικό θέμα του παιχνιδιού, που εκτελείται από την Κινέζα τραγουδίστρια Φάιε Γουονγκ. Οι κριτικοί έμειναν γενικότερα ευχαριστημένοι από τη μουσική του παιχνιδιού, αν και υπογραμμίστηκαν θέματα κατώτερης ποιότητας σε σύγκριση με τους προηγούμενους τίτλους της σειράς, ή συγκεκριμένα κατώτερα κομμάτια.

## Liberi Fatali
Ο λατινικός τίτλος ***Liberi Fatali*** (ελληνικά: "Μοιραία Παιδιά") είναι ορχηστικό κομμάτι που ακούγεται στην εισαγωγική σκηνή του παιχνιδιού *[[Final Fantasy VIII]]*. Οι στίχοι γράφτηκαν από τους Καζουσίγκε Νοτζίμα και Τάρο Γιαμασίτα. Επίσης, είναι πλήρως ενορχηστρωμένο. Ο στίχος *“Fithos Lusec Wecos Vinosec”* δεν είναι πραγματικά λατινικά, αλλά αποτελεί έναν αναγραμματισμό από δυο φράσεις *Διαδοχή των μαγισσών* και *αγάπη*.

Η φράση *μοιραία παιδιά* πιθανόν αναφέρεται στους κύριους χαρακτήρες του παιχνιδιού. Οι γραπτές λέξεις στην εισαγωγή πριν αρχίσει το *Liberi Fatali* παρουσιάζουν μια σημαντική συζήτηση  μεταξύ των κεντρικών χαρακτήρων Squall Leonhart και Rinoa Heartily.

## Εξωτερικό σύνδεσμοι
*Επίσημη ιστοσελίδα του Νομπούο Ουεμάτσου

Κατηγορία:Final Fantasy VIII
Κατηγορία:Μουσική του Final Fantasy
Ιωάννης Ζαχαρίας

Ο **Ιωάννης Ζαχαρίας** ή **Ζαχαριάς** (1845 - Κέρκυρα, 1873) ήταν Έλληνας ζωγράφος του 19ου αι., για τον οποίο λίγα πράγματα είναι γνωστά.

## Βιογραφία
Είναι γνωστό ότι ο Ζαχαρίας φοίτησε στη Σχολή των Ωραίων Τεχνών (η μετέπειτα Ανωτάτη Σχολή Καλών Τεχνών) της Αθήνας και ότι συνέχισε κατόπιν τις σπουδές του στο Μόναχο κοντά στον Καρλ φον Πιλότυ (Karl von Piloty).
Ο δάσκαλος του πρότεινε να του δώσουν υποτροφία λόγω του εξαιρετικού ταλέντου του.
Συμμετείχε στη Διεθνή Έκθεση της Βιέννης το 1873.
Η εκδήλωση όμως ψυχασθένειας διέκοψε πολύ νωρίς την καλλιτεχνική του πορεία. 
Πέθανε στο Ψυχιατρείο της Κέρκυρας, αλλά η ακριβής χρονολογία του θανάτου του δεν είναι γνωστή.

Από τα λίγα έργα του, έχει χαρακτηριστεί ως «τολμηρός ζωγράφος με εξαιρετικά πρωτότυπη δημιουργία». Είχε ταραγμένο ψυχικό βίο και οι συνθήκες του θανάτου του είναι άγνωστες.

## Παραπομπές


## Εξωτερικοί σύνδεσμοι
* Η γένεση της νεώτερης ελληνικής ζωγραφικής, 1830-1930 από τον ιστορικό της Τέχνης Μανόλη Βλάχο.

Κατηγορία:Έλληνες ζωγράφοι του 19ου αιώνα
Κατηγορία:Σχολή του Μονάχου
Κατηγορία:Απόφοιτοι της Ακαδημίας Καλών Τεχνών του Μονάχου
Τοκελάου

Το **Τοκελάου** βρίσκεται στον νότιο Ειρηνικό και είναι εξαρτημένη περιοχή από τη Νέα Ζηλανδία από το 1926. Έχει έκταση 10 τετρ. χλμ. Το 1989 ο ΟΗΕ συνέταξε έκθεση σύμφωνα με την οποία προβλέπεται ότι το Τοκελάου θα εξαφανιστεί κάτω από τη θάλασσα τον 21ο αιώνα λόγω της αύξησης της στάθμης των υδάτων από την υπερθέρμανση του πλανήτη. Ο πληθυσμός είναι 1.499, με βάση την απογραφή του 2016 (κατατάσσεται 241η). Δεν υπάρχει καμία πρωτεύουσα καθώς κάθε ατόλη έχει το δικό της διοικητικό κέντρο. Το όνομα Τοκελάου σημαίνει «βόρειος άνεμος» στη γλώσσα της Πολυνησίας.

## Ετυμολογία
Στην τοπική γλώσσα Τοκελάου, η λέξη σημαίνει . Αρχικά τα το σύμπλεγμα νησιών ονομάστηκε από τους Ευρωπαίους εξερευνητές *τα νησιά της ένωσης*. Το όνομα Τοκελάου θεσμοθετήθηκε επίσημα στις 9 Δεκεμβρίου 1976

## Ιστορία
Ο πρώτος Ευρωπαίος που πρωτοαντίκρισε το Ατάφου, σημερινή πρωτεύουσα, ήταν ο Τζον Μπάιρον τη δεκαετία του 1760.

### Κυκλώνες
Το 2005 ένας κυκλώνας χτύπησε το Τοκελάου με αποτέλεσμα να χαθούν περιουσίες και καλλιέργειες.

### Αυτοδιάθεση
Στις 11 Νοεμβρίου 2004 το Τοκελάου και η Νέα Ζηλανδία έκαναν βήματα προς τη σύναψη συνθήκης βάσει της οποίας το πρώτο θα μετατραπεί από μη αυτοδιοικούμενο έδαφος σε ένα αυτοδιοικούμενο κράτος σε ελεύθερη σύνδεση με τη Νέα Ζηλανδία. Πέρα από τη συμφωνία διεξήχθη δημοψήφισμα σε ολόκληρο το Τοκελάου, υπό την αιγίδα του ΟΗΕ, και στα 3 νησιά, στις 13, 14 και 15 Φεβρουαρίου του 2006. Επί συνόλου 581 ψήφων, οι 349 τάχθηκαν υπέρ της Ελεύθερης Σύνδεσης, ήταν όμως λιγότεροι από τα δύο τρίτα της απαιτούμενης πλειοψηφίας για να εγκριθεί η ετυμηγορία.

Ένα επαναληπτικό δημοψήφισμα άρχισε στις 22 Οκτωβρίου (οι απόδημοι στην Άπια ψήφισαν στις 20 Οκτωβρίου) και ολοκληρώθηκε στις 24 Οκτωβρίου 2007. Με διαφορά 16 ψήφων, οι κάτοικοι καταψήφισαν ξανά την πρόταση για ανεξαρτησία από τη Νέα Ζηλανδία.
## Οικονομία
Σύμφωνα με την CIA το Τοκελάου αποτελεί τη μικρότερη οικονομία του κόσμου. Έχει ετήσια αγοραστική δύναμη περίπου 700 ευρώ.

Το Τοκελάου εξάγει 67.000 ευρώ σε γραμματόσημα, δομικά υλικά και καύσιμα προς την Νέα Ζηλανδία. Η Νέα Ζηλανδία, παρέχει δωρεάν ιατρικές και εκπαιδευτικές υπηρεσίες. Η τοπική βιομηχανία ασχολείται κυρίως με ξυλουργική, πλεκτά είδη χειροτεχνίας, γραμματόσημα και με την αλιεία.

## Μεταφορές
Δεν υπάρχει αεροδρόμιο στο Τοκελάου, επομένως τα σκάφη είναι το κύριο μέσο μετακίνησης και μεταφοράς. Η οδήγηση γίνεται στα αριστερά.

## Πολιτική

Διοικητής (αντιπρόσωπος της Βασίλισσας της Αγγλίας) είναι ο Ντον Χίγκινς από το 2022. Αρχηγός κυβέρνησης είναι ο Αλαπάτι Ταβίτε από τις 9 Μαρτίου 2026 (υπάρχει εναλλασσόμενη παραμονή στο αξίωμα των τριών φυλάρχων του νησιού). Στο Τοκελάου δεν υπάρχουν πολιτικά κόμματα. Το νομοθετικό σώμα (Κοινοβούλιο του Τοκελάου ή *Fono*) απαρτίζεται από 20 έδρες (15 πριν το 2008), αντιπροσώπους των 3 ατολλών. Ο αρχηγός της κυβερνήσεως ονομάζεται *Ulu*, και κάθε χρόνο η προεδρία αλλάζει μεταξύ των *faipule* (ηγέτες) των 3 ατολών του Τοκελάου. Οι εκλογές διεξάγονται ανά τρία χρόνια. Οι πιο πρόσφατες γενικές εκλογές διεξήχθησαν στις 5 Φεβρουαρίου 2026.

## Παραπομπές


## Εξωτερικοί σύνδεσμοι


Κατηγορία:Νησιά της Ωκεανίας
Κατηγορία:Υπερπόντια εδάφη της Νέας Ζηλανδίας
Αλέξανδρος Ποπόφ

Ο **Αλεξάντρ (Αλέξανδρος) Στεπάνοβιτς Ποπόφ** (ρωσ. *Александр Степанович Попов*, 4/16 Μαρτίου 1859 – 31 Δεκεμβρίου/13 Ιανουαρίου 1905/1906) ήταν Ρώσος φυσικός και ηλεκτροτεχνικός, ο πρώτος που παρουσίασε την πρακτική εφαρμογή των ηλεκτρομαγνητικών κυμάτων (αλλά δεν υπέβαλε αίτηση καταχώρησης ευρεσιτεχνίας για την εφεύρεσή του). Στη Ρωσία πιστεύεται πως ήταν ο εφευρέτης του ραδιοφώνου και με απόφαση του Υπουργικού Συμβουλίου της τότε Ε.Σ.Σ.Δ. (1945) γιορτάζεται προς τιμή του η 7η Μαΐου ως «Μέρα Ραδιοφωνίας».

Γεννήθηκε στο χωριό Τουρίνσκιγιε Ρουντνικί (Турьинские Рудники), σημερινό Κρασνοτουρίνσκ (Краснотурьинск), της Περιφέρειας Σβερντλόβσκ (Свердловская область) στα Ουράλια Όρη. Ο πατέρας του ήταν ιερέας και φρόντισε ούτως ώστε ο μικρός Αλέξανδρος να ξεκινήσει την εκπαίδευση του στο καλής φήμης ιεροδιδασκαλείο του Περμ (Пермь), με σκοπό να ακολουθήσει αργότερα τα βήματα του. Εκείνος όμως από την εφηβεία του έδειξε ζωηρό ενδιαφέρον για τις φυσικές επιστήμες και προτίμησε να ολοκλήρωσει τις σπουδές του, το 1882, στο φυσικομαθηματικό τμήμα του Πανεπιστημίου της Αγίας Πετρούπολης, στο οποίο παρέμεινε και εργάστηκε ως εργαστηριακός βοηθός. Λόγω της κακής οικονομικής καταστάσεως του Πανεπιστημίου, σύντομα μετέβη σε θέση καθηγητή φυσικής και ηλεκτροτεχνικής στη Ναυτική Ακαδημία (Минный офицерский класс), (1883 - 1900/1901) στην Κροστάνδη (Кронштадт) της νήσου Κότλιν (Котлин), έπειτα συνέχισε ως καθηγητής της έδρας της Φυσικής το 1901 και τέλος ως καθηγητής και διευθυντής (1905) του Ηλεκτροτεχνικού Ινστιτούτου της Αγίας Πετρούπολης, το οποίο σήμερα φέρει το όνομα του.

Το 1905 αρρώστησε σοβαρά. Κατέληξε από εγκεφαλική αιμορραγία στις 13 Ιανουαρίου του 1906.

## Πηγές και αναφορές


* *Η αρχική έκδοση του άρθρου βασίστηκε σε μετάφραση του [[w:ru:Попов, Александр Степанович|αντίστοιχου]] της ρωσικής Βικιπαίδειας.*

## Εξωτερικοί σύνδεσμοι
* 

Κατηγορία:Ρώσοι φυσικοί
Δίας

Το όνομα **Δίας** μπορεί να αναφέρεται στα παρακάτω:

; Μυθολογία
* Ο Δίας (μυθολογία) - πατέρας των θεών της ελληνικής μυθολογίας.

; Αστρονομία
* Ο Δίας (πλανήτης) - ο μεγαλύτερος πλανήτης του ηλιακού συστήματος.
* Δίας LI - φυσικός δορυφόρος του πλανήτη Δία.
* Δίας LII - φυσικός δορυφόρος του πλανήτη Δία.
* Καυτός Δίας - ονομασία κατηγορίας εξωηλιακών πλανητών.

; Τέχνη
* Δίας του Οτρίκολι - μνημειώδης προτομή του ομωνύμου αρχαίου θεού.
* Δίας και Γανυμήδης - γλυπτό που εκτίθεται στο Αρχαιολογικό Μουσείο Ολυμπίας.
* Δίας και Θέτις - πίνακας του Γάλλου ζωγράφου Ζαν Ωγκύστ Ντομινίκ Ενγκρ.

; Αθλητισμός
* Α.Σ. Δίας Πατρών - αθλητικός σύλλογος μπέιζμπολ
* Π.Σ. Δίας Δίου - ποδοσφαιρικός σύλλογος
* Α.Ο. Δίας Κορυδαλλού - αθλητικός όμιλος
* Α.Ο. Δίας Σαραβαλίου - αθλητικός όμιλος
* Α.Σ. Δίας Κωστακιών - αθλητικός σύλλογος
* Α.Ο. Δίας Ηρακλείου - αθλητικός όμιλος
* Π.Α.Σ. Δίας Αγίου Δημητρίου - πολιτιστικός αθλητικός σύλλογος
* Π.Α.Σ. Δίας Κασσιώπης - ποδοσφαιρικός αθλητικός σύλλογος
* Α.Ο. Δίας Ολυμπιακού Χωριού - αθλητικός όμιλος
* Α.Σ. Δίας Χαϊδαρίου - αθλητικός σύλλογος
* Α.Ο. Δίας Αχαρνών - αθλητικός όμιλος

## Λοιπά
*ΔΙΑΣ - Φορέας τραπεζικών εκκαθαρίσεων
*Ομάδα ΔΙΑΣ - Ομάδα της Ελληνικής Αστυνομίας

## Δείτε επίσης
* Γιούπιτερ *(αγγλ.: Jupiter)*, αντίστοιχη θεότητα με τον Δία στη ρωμαϊκή μυθολογία

Κατηγορία:Αποσαφηνίσεις ονομάτων